Proverbi piemontèis/t/spiegassion
Artorn

Tajé ij patin a tuti = Un dij pi brut vissi dij piemontèis a l'é tajesse ij patin l'un l'àutr, valadì parlé mal l'un dl'àutr. S'a-i é dij foresté, gnente 'd pi bel che conteje tuti ij difet e le beghe dj'àutri piemontèis, giontandne magara 'd pi 'd lòn ch'a l'é, mach ch'a peussa esse plausìbil. Un dij grand poeta dël Setsent, Giusep Ignassi Ventura, bele ch'a fussa un cheur nòbil e sensìbil, a l'ha scrivù un tòni, Su j'eleganse piemontèise, andoa ch'a parla mal un pò 'd tuti, da lë siensa ch'a l'é nen bon a fé l'òmo con soa fomna a la madama ch'a cor dapré a j'ufissiaj foresté o la madamin che, 'nvece, a-j veul mach bin al marì e via fòrt. E contra 's brut vissi 'd tajeje ij patin a tuti, a finiss parèj. L'é për lò ch'noi passoma për ëd gent bin da scapé e ant ij stat dov i-i andoma is faroma sempre odié.